Korona bring musikale wind van verandering - Art And Entertainment - Erongo
Thursday, August 06th, 2020 04:23:01
Musikante trek swaar
14 June 2020 | Art and Entertainment
Vaughn Ahrens; Musikant; “Dis tyd dat ons begin soek na alternatiewe maniere om dinge te doen.”
Adam Brandon-Kirby (agter) en Vaughn Ahrens (voor) op die verhoog by verlede jaar se Hentiesfees. Foto Irene-Mari van der Walt
Talle bedrywe is tot stilstand gedwing weens inperkings as gevolg van die Covid-19 pandemie.
Die musiekbedryf is geen uitsondering nie en verg dit aanpassings deur die talle musikante wat hul brood en botter só verdien.
“As musikante moet ons onsself aanhoudend omskep om relevant te bly. Ek dink nou moet ons beslis meer waarde toevoeg. Op ’n menslike vlak moet ons bande met ons gehoor smee en baie meer persoonlik wees,” sê Lize Ehlers, wat een van die benoemdes is in die NAMA Kunstenaar van die Dekade toekenning.
Adam Brandon-Kirby, ’n klankingeneur wat oor die algemeen help by groot feeste regoor die land, stem met Ehlers saam.
“Ons mag nie op die oomblik meer as 50 mense op ’n slag akkomodeer nie. Dit beteken dat kaartjiepryse verhoog moet word en daarvoor sal ons meer waarde moet lewer. Ons kan nie van mense verwag om dubbel te betaal vir dit wat ons gewoonlik sou lewer nie. Ons gaan nou ’n trappie hoër moet klim,” sê hy.
Desert Tavern op Swakopmund het reeds ’n stap geneem om te sorg dat geld in kunstenaars se bankrekeninge beland: African Vocals het onlangs hul eerste optrede ná die inperking aangebied en bluesmusikant Riaan Smit was ook aan die beurt.
“Ek geniet intieme optredes. Die kleiner venues in stede soos New York is my gunsteling. Ek dink dit gee jou as kunstenaar kans om meer betrokke te wees by jou gehoor. Op dié manier kan ons dit vir musiekliefhebbers meer spesiaal maak,” sê hy.
Hy glo ook dat omskepping nodig is en voeg by dat die bedryf vir die afsienbare toekoms nie weer op dreef sal kom nie.
“Ek dink, en hoop natuurlik, die Namibiese industrie sal vinniger herstel in vergelyking met die res van die wêreld. Ek meen egter steeds dit eers teen die einde van die jaar sal begin herstel – as ons gelukkig is.”
Man van Goud-sanger Vaughn Ahrens meen daar is geen kristalbal vir die bedryf nie en moedig mede-musikante aan om “buite die boks” te dink.
“Ek dink ons hak nog in die verlede vas. Ons lewe in ’n era van inligtingtegnologie en ons moet dit gebruik. Dit is tyd dat ons begin soek na alternatiewe maniere om dinge te doen,” sê hy.
Brandon-Kirby, wat ook gereeld saam met Ahrens optree, moedig aan wat hy “verantwoordelike genot” noem.
“Ek dink diegene wat kleiner geleenthede bywoon moet steeds verantwoordelik wees ten opsigte van hul gesondheid. Dit is belangrik om aan die voorgeskrewe maatrëels te voldoen om ’n heropflikkering van die pandemie te verhoed.”